Fred Brathwaite

Fred Brathwaite (* 24. november 1972, Ottawa, Ontário, Kanada) je bývalý kanadský hokejový brankár, ktorý sa preslávil najmä pôsobením v tíme Calgary Flames v National Hockey League. V súčasnosti pôsobí ako tréner brankárov pre tím Henderson Silver Knights v American Hockey League.

 Kariéra 
Fred Brathwaite nebol nikdy draftovaný tímom NHL. Hokejovo dozrieval v lige CJHL a neskôr v najvyššej kanadskej juniorskej súťaži OHL. Tú v roku 1990 s tímom Oshawa Generals vyhral a zvíťazili aj v šampiónskom juniorskom turnaji CHL.

Jeho debut v NHL nastal v sezóne 1993/94, keď sa do najvyššej ligy sveta dostal priamo z juniorskej ligy (a to aj napriek tomu, že nebol draftovaný). Ako neobmedzeného voľného hráča ho 6. októbra 1993 podpísal tím Edmonton Oilers, ktorý po odchode Rona Tugnutta zháňal náhradníka pre Billa Ranforda. Brathwaite zaujal najmä spoľahlivými výkonmi v juniorských ligách.

V Edmontone Brathwaite strávil tri sezóny, v ktorých odchytal 40 zápasov. Počas tohto času osciloval medzi NHL a AHL, kde pôsobil za farmársky tím Edmontonu - Cape Breton Oilers. V sezóne 1995/96 bol Brathwaite z pozície náhradníka však vytlačený vychádzajúcou brankárskou hviezdou Curtisom Josephom. V lete 1996 sa stal neobmedzeným voľným hráčom. Ponuku od žiadneho tímu NHL však nedostal. Zmluvu podpísal s tímom Manitoba Moose, ktorý pôsobil v lige IHL.

V Manitobe strávil dve sezóny, po ktorých dostal 6. januára 1999 znovu ponuku z najvyššej ligy, keď sa dohodol s tímom Calgary Flames. Tu sa stretol so svojím detským brankárskym vzorom Grantom Fuhrom, s ktorým vytvoril tandem. Brathwaite odchytal druhé dve sezóny svojho pôsobenia v tíme ako prvý brankár a dosahoval výborné výsledky. Dokopy za Flames odchytal až 138 zápasov, z ktorých vyhral 51 a pripísal si 90,9 % úspešnosť zákrokov.

V lete 2000 Fuhr ukončil profesionálnu hráčsku kariéru a Brathwaite bol o rok neskôr vymenený do tímu St. Louis Blues, keď ho v Calgary nahradil Roman Turek. V St. Louis však Brathwaite pozíciu prvého brankára neobhájil. Pôsobil ako náhradník Brenta Johnsona. Po dvoch rokoch u Blues, v ktorých odchytal 55 zápasov, sa znova stal neobmedzeným voľným hráčom. Jednoročnú zmluvu s ním podpísal tím Columbus Blue Jackets.

Ani v Columbuse sa však Brathwaite neudržal a po roku, v ktorom „kryl chrbát“ Marcovi Denisovi prišiel v NHL Lockout. Sezónu 2004/05 strávil v Ak Bars Kazaň v najvyššej ruskej súťaži, kde následne pokračoval aj v ďalšom roku. V sezóne 2005/06 bol vyhlásený za najlepšieho brankára najvyššej ruskej súťaže a taktiež s Kazaňou získal majstrovský titul.

Jeho posledný kontrakt v NHL bol s tímom Atlanta Thrashers, avšak v ich drese sa nikdy nepredstavil. Atlanta ho poslala do farmárskeho tímu Chicago Wolves, kde strávil nasledujúce dva roky. Na jar 2008 sa vrátil do Ruska, kde pôsobil za tím Avangard Omsk.

Kariéru ukončil v tíme Adler Mannheim v najvyššej nemeckej súťaži DEL, kde pôsobil v rozmedzí rokov 20082012, keď ukončil svoju profesionálnu hráčsku kariéru. Jeho najlepšia sezóna v Manheime bola hneď prvá, v ktorej bol vyhlásený za najlepšieho brankára a aj hokejistu ligy.

Krátky návrat k aktívnemu hokeju zažil ako tréner brankárov tímu Henderson Silver Knights, keď pri zranení brankárov tímu sa vo veku 48 rokov postavil do zostavy ako záložný brankár. Do hry však ani v jednom z prípadov nezasiahol.

 Reprezentačná kariéra 
Fred Brathwaite Kanadu reprezentoval trikrát na Majstrovstvách sveta (1999, 2000, 2001). V roku 2001 bol jednotkou národného tímu. Ani raz však počas jeho pôsobenia v mužstve Kanada nezískala medailu.

Kanadu reprezentoval aj na švajčiarskom Spenglerovom pohári v roku 1999, kde bol vyhlásený za brankára turnaja. Dvakrát ju reprezentoval aj na Nemeckom pohári (2009, 2011).

 Zaujímavosti 
 V roku 1993 skóroval. Bolo to v drese tímu Detroit Jr. Red Wings v juniorskej Ontario Hockey League
 Preslávil sa aj svojim pamätným zákrokom v drese Calgary Flames, ktorí nastúpili proti Detroitu Red Wings. Brathwaite z bránkovej čiary hokejkou dokázal vyhodiť puk, ktorý s istotou smeroval do brány. Dodnes je zákrok považovaný za jeden z najlepších v histórii ligy.
 Vo svojej kariére v NHL čelil len dvom trestným strieľaniam. Oba pokusy proti nemu mali slovenskí útočníci (Žigmund Pálffy a Vladimír Országh) a oba pokusy zneškodnil.
 Svoj prvý zápas v National Hockey League odchytal v drese Edmonton Oilers 13. októbra 1993 proti Anaheim Ducks, v ktorom striedal Billa Ranforda. Edmonton zápas prehral, ale Brathwaite zneškodnil 10 striel z 11.

 Referencie 

Kategória:Kanadskí hokejisti
Kategória:Kanadskí hokejoví brankári
Kategória:Kanadskí hokejoví tréneri
Kategória:Brankári Edmonton Oilers
Kategória:Brankári Calgary Flames
Kategória:Brankári St. Louis Blues
Kategória:Brankári Columbus Blue Jackets
Kategória:Hráči Syracuse Crunch
Kategória:Hráči Adler Mannheim
Kategória:Hráči Ak Bars Kazaň
Kategória:Osobnosti z Ottawy
Kategória:Účastníci MS v hokeji 1999
Kategória:Účastníci MS v hokeji 2000
Kategória:Účastníci MS v hokeji 2001